Na temelju članka 48. Zakona o lokalnoj i područnoj (regionalnoj) samoupravi (»Narodne novine«, broj 33/01., 60/01.,129/05.,109/07.,125/08.,36/09.,150/11., 144/12. i 19/13. – pročišćeni tekst, 137/15. i 123/17.) te članka 30. Statuta Općine Cerovlje („Službene novine Grada Pazina“, broj 11/09., 7/13., 19/14. i 4/18.), a sukladno odredbama Zakona o udrugama (»Narodne novine«, broj 74/14. i 70/17.), Zakona o financijskom poslovanju i računovodstvu neprofitnih organizacija („Narodne novine“, broj 121/14.) i Uredbe o kriterijima, mjerilima i postupcima financiranja i ugovaranja programa i projekata od interesa za opće dobro koje provode udruge („Narodne novine“, broj 26/15.), načelnik Općine Cerovlje dana 14. ožujka 2019. godine donosi

ODLUKU

o raspisivanju javnog natječaja i načinu raspodjele raspoloživih sredstava iz proračuna Općine Cerovlje za 2019. godinu namijenjenih financiranju programa/projekata od interesa za opće dobro

I.

 Ovom Odlukom raspisuje se Javni natječaj (dalje u tekstu: Natječaj) i utvrđuje se način raspodjele planiranih sredstava iz Proračuna Općine Cerovlje za 2019. godinu namijenjenih financiranju programa/projekata od interesa za opće dobro, u ukupnom iznosu od 95.000,00 kuna (devedesetpettisuća kuna), a koja su u proračunu Općine Cerovlje za 2019. godinu raspoređena u sljedeća područja:

* Razdjel 002, Program javnih potreba u kulturi, Aktivnost: Donacije udrugama i ustanovama iz područja kulture - ukupno 20.000,00 kuna
* Razdjel 002, Program Razvoj sporta i rekreacije, Aktivnost: Donacije udrugama i ustanovama iz područja sporta - ukupno 50.000,00 kuna
* Razdjel 002, Program javnih potreba u socijalnoj skrbi, Aktivnost: Donacije udrugama i ustanovama iz područja zdravstva i socijalne skrbi - ukupno 15.000,00 kuna
* Razdjel 002, Program Poticanje poljoprivrede i agroturizama, Aktivnost: Sufinanciranje aktivnosti u poljoprivredi - ukupno 10.000,00 kuna

II.

 Sredstva navedena u točki I. raspodijeliti će se na temelju Natječaja za financiranje programa/projekata od interesa za opće dobro za 2019. godinu čiji je nositelj Općina Cerovlje i u skladu s dokumentacijom za provedbu Natječaja koja je sastavni dio ove Odluke.

III.

 Obvezna natječajna dokumentacija za provedbu Natječaja iz točke II. Ove Odluke obuhvaća:

1. Pravilnik,
2. Upute za prijavitelje,
3. Tekst javnog poziva/natječaja,
4. Obrazac opisa programa/projekta,
5. Obrazac proračuna programa/projekta,
6. Obrazac izjave o nepostojanju dvostrukog financiranja,
7. Obrazac izjave o upisu u Registar udruga, Registar neprofitnih organizacija, odnosno drugi odgovarajući registar,
8. Obrazac izjave da se prijavitelj svojim statutom opredijelio za obavljanje aktivnosti koje su predmet financiranja i kojima se promiču uvjerenja i ciljevi koji nisu u suprotnosti s Ustavom i zakonom,
9. Obrazac izjave da je prijavitelj uredno ispunio obveze iz svih prethodno sklopljenih ugovora o financiranju iz proračuna Općine i drugih javnih izvora, nema dugovanja s osnove plaćanja doprinosa za mirovinsko i zdravstveno osiguranje i plaćanja poreza te drugih davanja prema državnom proračunu, proračunu Općine te trgovačkim društvima u vlasništvu Općine i redovno predaje izvješća Općini,
10. Obrazac izjave da se protiv osobe ovlaštene za zastupanje ne vodi kazneni postupak i nije pravomoćno osuđena za prekršaje ili kaznena djela definirana Uredbom.
11. Obrazac izjave o partnerstvu, ukoliko se program/projekt provodi u partnerstvu.
12. Obrazac za provjeru ispunjavanja propisanih (formalnih) uvjeta javnog poziva/natječaja
13. Obrazac za ocjenu programa/projekta,
14. Obrazac ugovora o financiranju programa/projekta,
15. Obrazac opisnog izvještaja provedbe programa/projekta,
16. Obrazac financijskog izvještaja provedbe programa/projekta.

IV.

 Natječaj i dokumentacija za provedbu Natječaja iz točke III. objavljuje se u cijelosti na mrežnim stranicama Općine Cerovlje [www.cerovlje.hr](http://www.cerovlje.hr).

V.

 Općina Cerovlje nadležna je za provedbu postupka.

 Sukladno Pravilniku o financiranju programa i projekata od interesa za opće dobro iz proračuna Općine Cerovlje i Uputama za prijavitelje, na prijedlog Jedinstvenog upravnog odjela, Općinski načelnik imenuje Povjerenstvo za provjeru ispunjavanja propisanih (formalnih) uvjeta javnog natječaja, koje će provesti otvaranje i provjeru da li prijave ispunjavanju propisane (formalne) uvjete.

 Na prijedlog Jedinstvenog upravnog odjela, Općinski načelnik imenuje i Povjerenstvo za ocjenjivanje kao nezavisno stručno ocjenjivačko tijelo koje mogu sačinjavati predstavnici Općine, znanstvenih i stručnih institucija i nezavisni stručnjaci za područja obuhvaćena prioritetnim područjima javnog natječaja. Zadaća ovog Povjerenstva je ocjenjivanje zaprimljenih prijava koje su uspješno ispunile provjeru propisanih (formalnih) uvjeta natječaja.

 Članovi oba Povjerenstva radit će sukladno proceduri navedenoj u Pravilniku o financiranju programa i projekata od interesa za opće dobro iz proračuna Općine Cerovlje i Uputama za prijavitelje.

VI.

 Na temelju provedenog postupka ocjenjivanja prijava programa i projekata, Općinski načelnik Općine Cerovlje donosi Odluku o dodjeli financijskih sredstava.

 Na temelju Odluke iz stavka 1. ove točke Općinski načelnik će, u ime Općina Cerovlje, s nositeljem programa/projekta sklopiti pojedinačne ugovore.

VII.

 Odluka iz točke VI. bit će objavljena na mrežnim stranicama Općine Cerovlje [www.cerovlje.hr](http://www.cerovlje.hr).

VIII.

 Za provedbu ove Odluke zadužuje se Jedinstveni upravni odjel Općine Cerovlje.

IX.

 Ova Odluka stupa na snagu danom donošenja.

KLASA: 402-08/19-01/03

URBROJ: 2163/06-01-01-19-2

Cerovlje, 14. ožujka 2019.

**OPĆINSKI NAČELNIK**

***Emil Daus, v. r.***